Mlangobahari wa Palk (kwa Kiingereza: Palk Strait) ni sehemu ya bahari baina ya Uhindi na Sri Lanka. Upana wake ni kilomita 53 hadi 82. Unaunganisha Ghuba ya Bengali kwenye kaskazini na Ghuba ya Mannar iliyoko upande wa kusini. Jina la mlangobahari huo linatunza kumbukumbu ya Mwingereza Robert Palk aliyekuwa gavana wa jimbo la Madras (1755-1763) wakati wa utawala wa Kampuni ya Kiingereza kwa Uhindi ya Mashariki. Kusini mwa mlangobahari huo kuna safu ya visiwa vidogo na miamba tumbawe inayopita kutoka Uhindi hadi Sri Lanka. Visiwa hivyo huitwa "Daraja la Rama" na Wahindu au "Daraja la Adamu" na Waislamu na pia kimataifa (Adam's Bridge). Kuanzia mwaka 1914 kulikuwa na njia ya reli kutoka Madras hadi Dhanushkodi, kutoka hapo feri ilibeba mabehewa hadi kisiwa cha Mannar na kutoka hapo njia ya reli ikaendelea hadi Colombo. Tangu dhoruba kali ya mwaka 1964 kituo cha Dhanushkodi kiliharibiwa na ratiba haijarudishwa bado. Mwaka 2011 marais wa Uhindi na Sri Lanka walipatana kurudisha angalau huduma ya feri. Visiwa na miamba tumbawe kwenye Daraja la Adamu vinazuia usafiri wa meli kubwa zinazopaswa kuzunguka Sri Lanka yote. Tangu siku za ukoloni kulikuwa na mipango ya kuchimba mfereji wa meli unaokata daraja la Adamu.